Amennuɣ n tmeṭṭut taqbaylit ikemmel deg unnar n tsekla, akken ad d-tessebgen tazmart-is di yal taɣult d wafrayen-is d wayen akk i tt-iqerḥen, dɣa tessenfalay-d ayen yellan deg wul-is s tutlayt-is tayemmat, di tazwara bdant s tarrayt tuffirt s wafrayen uffiren anda tameṭṭut xas ma tessekfel-d kra seg tmetti-ines am tira neɣ d ccena, tessemras isem uffir neɣ tettbeddil isem-is s lekmal, telḥa akken almi d aseggas n 1998, am wakken id yenna Said Chemakh deg usarag-ines :  Simmal iteddu lwaqt, tban-d Fatiha Merabti s tira-ines i tullist ɣezzifen, neɣ ayen iwumi nezmer as nsemmi ungal, s uzwel yir tagmat. Yeffeɣ-d deg tesɣunt Iẓuran di Biljik (Association berbre de Belgique) s talɣa n wuṭṭunen (uṭṭun 12-18). Malika Ahmed Zari, tura daɣen, maca ur d-tesseẓreg ara almi i d-teffeɣ tesɣunt Tira n HCA .19 Ɣas ulamma asentel n tmeṭṭut yezga yufrar-d deg tira n ungal unti aqbayli, yal yiwen amek i as-yerra azal, maca akken yebɣu yili meqqar wazal-is ur yeɛdil ara mi ara d-tessenfali tmeṭṭut s timmad-is ɣef wayen tettidir d wayen i tesƐedday deg tudert-is.